Ilhan Omar

Ilhan Omar (født 4. oktober 1981 i Mogadishu i Somalia) er en amerikansk politiker fra Minnesota Democratic-Farmer-Labor Party. Hun ble innvalgt representant i Representantenes hus ved valget 6. november 2018. Hun vant sin plass i 5. valgdistrikt i delstaten Minnesota. Hun og Rashida Tlaib fra delstaten Michigan er de første muslimske kvinnene som tar plass i den amerikanske Kongressen.  Hun er den første tidligere flyktning som er innvalgt i Kongressen. Hun er den første av somalisk fødsel som har blitt innvalgt.

Liv og virke

Bakgrunn
Omar er den yngste av syv søsken. Hun vokste opp i Baidoa i Somalia i en familie som var velstående før borgerkrigen. Åtte år gammel flyktet hun fra borgerkrigen. Omar bodde i flyktningleiren Utango (feilaktig oppgitt som Dadaab) i Kenya i fire år som barn. Leiren huset over 300.000 mennesker.  

Hun flyttet senere til New York City i USA med sin familie, og bodde senere i Arlington i Virginia. Deretter kom familien til Minneapolis i Minnesota.

Virke
Ilhan Omar beskriver seg som en interseksjonell feminist. Hun forsvarer Medicare-helseforsikringssystemet og mener det må gjelde alle, hun vil gjøre bolig til en menneskerett og arbeider for gratis universitetsutdanning og økt minstelønn. Hun er motstander av innvandringspolitikken til Donald Trumps regjering, inkludert innreiseforbudet til USA fra enkelte land der muslimer er i flertall. 

Omar er kjent som en kritiker av staten Israels politikk overfor palestinerne, og har fra hennes politiske motstandere vært beskyldt for å være antisemitt. Selv sier Omar at hennes kritikk av Israel ikke er motivert av hat mot jøder.  

Den 14. juli 2019 oppfordret president Donald J. Trump progressive kvinnelige demokrater i kongressen til å reise tilbake der de kom fra for å utbedre problemene der, for så å ta med erfaringene tilbake til USA. Uttalelsen ble assosiert med fire kongressmedlemmer, hvor Omar er en av dem. Et flertall i Representantenes hus betegnet presidentens uttalelser som rasisme. 

Omar er blitt omtalt som medlem av gruppen«The Squad» siden 2018, da representant Alexandria Ocasio-Cortez publiserte et bilde av dem selv og to andre partikollegaer, Rashida Tlaib og Ayanna Pressley  på Instagram.

Referanser

Eksterne lenker 
 
 
 

Kongressrepresentanter fra Minnesota
Personer i USA med somalisk opphav
personer fra Mogadishu
personer fra Baidoa
personer fra New York City
personer fra Arlington
personer fra Minneapolis